
	[bookmark: nev]TASI ÁGOST GYULA
Vegyész
MSc, 1. félév
Szegedi Tudományegyetem
Természettudományi és Informatikai Kar
	






Konzulensek:
	Dr. Sipos Pál
egyetemi docens, SZTE TTIK

	Dr. Pallagi Attila
tudományos munkatárs, SZTE TTIK




ALUMINÁT ÉS GLÜKONÁT KÖZÖTTI KONDENZÁCIÓS KOMPLEXKÉPZŐDÉSI REAKCIÓ BAYER-TÍPUSÚ OLDATOKBAN

 
A D-glükonát (Gluc–) egy közismert kristályosodási mérge a gibbszitnek, Bayer-típusú, erősen lúgos oldatokban (Chem. Eng. Res. Des, 74, 1996 828.), ugyanakkor más publikáció (Polyhedron, 27, 2008 118–124.) szerint, az erősen lúgos pH-kon nincs kölcsönhatás közte és az oldatban lévő Al(III) komplexek között.
Erősen lúgos közegben az Al(OH)4– és Gluc– közötti kölcsönhatást multinukleáris NMR-spektroszkópia segítségével bizonyítottuk. A spektrumokon az alumináthoz tartozó 27Al NMR jel intenzitása a Gluc– mennyiségének növelésével fokozatosan lecsökkent, majd teljesen beleolvadt az alapvonalba. A két részecske közötti kölcsönhatást az oldatok fagyáspontcsökkenése is igazolja, mivel annak számolt és mért értéke között jelentős különbséget tapasztalható. Potenciometrikus vizsgálataink azonban (az irodalommal összhangban; Polyhedron, 27, 2008 118–124.) nem utalnak a két részecske közötti komplexképződésre pH ≥ 12 oldatokban. A kvantitatív 1H NMR mérések során három különböző teljes hidroxid-ion koncentrációnál, [OH–]tot = 0,500; 1,000; 1,667 M-on elkészített oldatsorozatok spektrumait rögzítettük. A komplexhez rendelhető csúcsok integráljainak illesztésekor 1:1 arányú komplex képződését határoztuk meg, illetve a stabilitási állandójára logK1,1 = 2,5 ± 0,5 közötti értéket becsültünk, melyet [OH–]tot = 0,250-; ill. 0,650 M-on (I = 1,00 M, NaCl) végzett polarimetriás méréseinkkel is alátámasztottunk. Megállapítottuk, hogy a vizsgált komplexképződés erősen lúgos oldatokban pH-független folyamatnak, kondenzációs reakciónak tekinthető. A rendszerünk Raman spektroszkópiás, illetve konduktometriás vizsgálatai összhangban vannak ezzel a munkahipotézissel.
Az UV-Vis spektrofotometriás méréseink alapján kijelenthető, hogy a Gluc– (1C) karboxilát csoportja nem vesz részt a koordinációban. Hőmérsékletfüggő 1H NMR méréseink alapján a Gluc– 2. ill. 3. C-atomjához kapcsolódó alkoholát-csoportok koordinációja valószínűsíthető a komplexen belül. Eredményeink alapján javaslatot tettünk a tetraéderes geometriájú, lúgos körülmények között kondenzációs komplexképződési folyamatban kialakuló „AlGluc” komplex lehetséges szerkezetére vonatkozóan.



